钦定古今图书集成/明伦汇编/官常典/第603卷 > 吴廷翰
## 钦定古今图书集成/明伦汇编/官常典/第603卷 > 吴廷翰

按《无为州志》：“廷翰字崧伯，别号苏原。生而颖异，十二
受《易》，补弟子员。正德己卯，举应天第五。明年豋进士。
初授南兵部主事。丁外艰。服阕，改户部，监浙税，再监
德州。平收放，简定赋税，军民便之。转吏部文选，与当
事争执选簿，忤其意，因求外。补广东佥事。首平黄田
之乱。督府上其功，赐银币。更巡岭南，兼督学政，弹治”
时贵，风裁矫峻，人无敢干以私。旋迁浙江参议。苏驿
均徭，又立社学、义仓等，规约以便民。调山西，属岁大
祲，力请蠲贷，鬻淫祠，出帑羡以饲莩，所活殆数十万
人。已，督攻渔川盗，大擒获，有银币之赐。廷翰性嫉恶
尚严，然意实仁恕。所至旌孝节，礼耆旧，恤孤独。尤甄
拔俊髦，多所识录。尝被命采《端溪砚》，不取一枚，其廉
谨如此。以抗直往往与权要忤。年四十馀，遂致仕。家
居三十年，徜徉湖山之胜，事继母尽孝，至老不衰。平
生综览博洽，恶俗儒之支离。尝上书王阳明公，又与
欧南野、余玉崖诸公往复辨论，与人无贵贱，大小一
于敬。晚年手不释卷，沉酣经史百家。诗宗盛唐，文仿
四大家，所著有《漫录、〈丛言〉》《椟记》《瓮记》《志略考》及《湖山
小稿》《苏原全集》若干卷。